Name bekend van ma, dogter wat in botsing sterfLouise Sword. Foto: Facebook Die Britse vrou en haar tienerdogter wat Vrydag in ŉ grusame botsing op die N2 naby die Zinkwazibrug op die KwaZulu-Natalse noordkus gesterf het, is geïdentifiseer. The Sun berig Louise Sword (53) en haar dogter, Tabitha (13), van Lurgashall in Engeland, het in die ongeluk gesterf. Louise se man, Alistair, en die egpaar se seun, Benjamin (11), is in ŉ kritieke toestand in die Lenmed Ethekweni-hospitaal opgeneem. Die bestuurder van die sportnutsvoertuig waarin die Sword-gesin gery het, is ook in ŉ kritieke toestand na ŉ hospitaal gehaas. ŉ Suid-Afrikaanse vrou wat in ŉ ander motor was wat in die botsing betrokke was, het op die toneel gesterf. Haar naam is nog nie bekend gemaak nie. Volgens The Sun is die Sword-gesin verlangse familie van die Britse koningin. Die nuusinstansie berig Louise se broer, Tim Taylor, is met die koningin se niggie, Lady Helen Taylor, getroud. Die ongelukstoneel. Foto: IPSS Medical Rescue Maroela Media het vroeër berig die Sword-gesin was op pad na Durban ná ŉ safarivakansie toe die ongeluk gebeur het. Volgens Paul Herbst, woordvoerder van IPSS Medical Rescue, het ŉ bussie wat in ŉ noordelike rigting op pad was se band gebars en dié voertuig het in die vinnige baan tot stilstand gekom. ŉ Mercedes-Benz wat van agter die bussie gekom het, het vermoedelik uitgeswaai om die voertuig te vermy en voor die aankomende verkeer beland. Die Toyota Fortuner waarin die Sword-gesin was, het reg van voor teen die Mercedes gebots. Die bestuurder van die Mercedes en Tabitha het op die toneel gesterf. Louise is saam met haar man en seun per helikopter na ŉ hospitaal geneem, maar het kort ná haar aankoms by die hospitaal aan haar beserings beswyk. The Sun berig familie van die Britse gesin het reeds in Suid-Afrika aangekom.